Saudi-Arabia antaa naisille mahdollisuuden osallistua stadionien urheilutapahtumiin ensimmäistä kertaa, kertoo Britannian yleisradioyhtiö BBC (siirryt toiseen palveluun). Viranomaisten mukaan myös naiset pääsevät ensi vuonna stadioneille kolmessa suurimmassa kaupungissa, Riadissa, Jeddassa ja Dammanissa.

Tämä on jo toinen merkittävä uudistus naisten aseman kohentamiseksi. Viime kuussa kuninkaan asetuksella luvattiin, että naiset saisivat ajaa ensimmäistä kertaa autoa ensi kesäkuusta lähtien.

Uudistusten taustalla on kuununprinssi Mohammed bin Salman, joka johtaa suurta uudistusta saudiyhteiskuntaan maan talouden vauhdittamiseksi. Tavoitteena on muun muassa saada suurempi osa naisista mukaan työelämään. Myös ravintolat ja kahvilat ovat avaamassa oviaan naisille, tähän saakka ne ovat olleet vain miehille.

Noin 70 % maan väestöstä on alle 30-vuotiaita ja he halusivat "elämää, jossa uskonto muuttuu suvaitsevaiseksi".

Uudistusilmoituksista huolimatta naiset kohtaavat yhä vakavia rajoituksia maassa. Niiden taustalla on tiukka sunni-islamin fundamentalistinen suuntaus, joka tunnetaan nimellä wahhabilaisuus.

Naisten on noudatettava tiukkoja pukeutumiskoodeja, eivätkä he saa olla tekemisissä omaan sukuunsa kuulumattomien miesten kanssa. Jos he haluavat matkustaa, käydä työssä tai käyttää terveydenhuoltoa, heidän on saatava siihen miespuolisen huoltajansa kirjallinen lupa.